text stringlengths 0 17.2k |
|---|
eco abalumendo bakwatila inshila ishingi ishakuwipailamo |
pantu tulapisha ubwali bwinobwino |
nelyo cimbala kuti caliwa ngo bwakaba no kusamuka nga pa cipoma |
ifyo bacita pa kuya ku kuteya ifiliba abalumendo bema fye umo bangalila no kumfwana umo bomfwanina nabasenda no tusembe ne nkasu |
bema fye lucelocelo kwati ni ku kutema nelyo ku kusebelela icipinda baleya |
bapanga icungulo atemwa lilya balelya ubwali ubwa fisashi ukuti bakayeteya ifiliba fya tuni |
ulucelo balungama mu mpanga mu mutengo atemwa mu cipya nelyo mu cibolya |
nomba nga bafika pa ncende batemenwe apo baishiba ukuti epo utuni twangalila kuti babika amasembe panshi ne nkasu shonse batuushako panono |
abene bali no kusala umunabo umo uwa butete uwanaka akatwe e wakoma umubansa |
nga umunabo atendekelapo bonse bali no kulaseba umusebo uwashinguluka uo batila umubansa |
kuti baseba icikalamba ukulingana nomo balefwaila |
nga bapwa ukuseba umubansa bali no kuya ku kupama amaliba ne nkasu |
bambi na ku masembe kwine kuti bapaminako |
cila muntu kuti apama amaliba ukulingana na papelele amaka yakwe |
pa kupama amaliba kuti asanga ifwasa ilikulile aliseba pamulu elyo alikulila mu isamba alilinganya bwinobwino alikulumbila ukwabula ifituluntuntu |
nga aseba amona yafula impendwa alefwaya yakumana kuti atendeka ukutuntila pa mubansa |
nomba kutola isembe ukuya ku kufunda ulushishi no kutetako tunamumpanda na tunamupilikisho na tu namunsanki bafileta na pa mubansa |
ala nomba ni bukalulu inoma pa yakwe |
te kwa kolola na musana kuti uyu nafitwalinkana ukupyata imimposemponse no kukaka kuli tunamupilikisho no kukakilako utumuti utunongo |
ninshi amaliba nabayabikila libela pa mubansa limolimo mu fifulo batemenwe monse umupelele umubansa |
pakati pene pali no kuba iliba lya ulya aciba akomene umubansa e mwine mushi |
yonse yaleshibikwa ku bene nelyo bengayabika cimfulumfulu |
ico mwine mushi abikila iliba pakati pantu cimoneka ukuti e cibinda wa mubansa abanankwe teti bafulwe |
pantu kuti batina ukuti nga aisosha ninshi bonse bashama |
acindama nga mala ya nkalamo |
ilyo tabalatendeka kuteya bali no kumona ukuti amaliba yalefika bwinobwino panshi ukulingana no mushili ukwabula ukusha imimpempa |
pantu nga imimpempa ileshala kuti ilepanya umunani |
fyonse ifi nga fyapwa ninshi nomba kuteya |
pa kuteya kwimya iliba no kubula kanamupilikisho bakapisha mu isamba mukati ke liba no kwisakapisha mu mamfyatikanya yakwa namumpanda |
batinta no lushishi ulo bakosele umumponsemponse ulukakilwe kuli kanamupilikisho |
baisapisha mu isamba lyakwa namumpanda batola kanamunsanki |
baisa kafyantika na mukati ke liba bateya kwati lukose iliba nomba lyashala naliminina |
amaliba yonse kucita ifyo fine |
nga bateya yapwa na pa mubansa bafumyapo utumuti tusankabelepo no tufyani tonse bali no kuya ku kufwaya ubukungilo |
ubukungilo bwa kubika mu maliba nga bateya bwingi kabili bwa misango misango |
kwena bali no kusobola ukulingana no buliwa ku tuni tuwila mu ncende ilya basebele umubansa ubo twatemwa ukulya |
napo nga male nalimo kalundwe nelyo inkumwa nelyo bulunga |
nomba nga cakuti inkumwa no bulunga efyo batemwa ukubikamo bali no kuyafifwaya konse uko fili nelyo akulepa shani |
bali no kuya mu kufwaya amafwasa ayabamo inkumwa ne finsoma fya bulunga |
inkumwa no bulunga bakuntila mu maliba elyo tunakapelele tuleima nga twaimina mu mulu utuni epakumona twalawa na pa maliba |
limbi balakosha umulilo babikapo na mabuula ayengi e pakuti icushi cifule utuni e pa kwisa bwangu |
pantu utuni twatemwa ukulepya umulilo pa kuti tulekolako utupaso utulebutuka umulilo |
kanshi nga twamona icushi twasubila ukuti kuli utupaso nakaendi twasanga tunakapelele tuleima e pa kuwila pa maliba |
iyi milimo yonse nga yapwa kubuula inkasuna masembe balabwelela na ku mushi |
ninshi ifyo ni nshita ya cungulo nabanaka nganshi na pa kwenda balekolonteka fye ne nsala nayo naibafookola bali fye kumbi kwa nakaenga |
utuni nato pa kumona ifyo filyo fyafula twebele twaipusula nomba kutendeka ukupona pa mubansa ku kulya |
cilya twamona ubukungilo ubwingi mukati ka maliba twalakonkelela |
kuti fye ukwingila mukati kunyanta atemwa ukukumya kuli namunsanki iliba nalyo kufyutuka lyailika na koni |
utwingi kuti twafwantwa mu musango uyo wine amaliba yambi na yalepusa na yashilefutuka nga bayateyele inkonko |
na yakuti yaleshala fye na masako yekayeka akoni akene nakaya |
bacibinda nabo ku mushi uko bali balele fye umutwe ushili tulo |
bambi balelota nabepaya nganshi nabo amaliba yapushile nabakuti tapali nelyo limo ilifutwike |
cilya bwaca ulucelo na kasuba kasansamako panono bonse balongana pamo umo bailile ku kuteya balaya na ku kulengula |
mu nshila balelongola ne filoto bacilota ubushiku uyu ashimika no mubiye nao basuka bapalama na ku mubansa |
nga bapalama kuti baleka icongo epali utuni tumbi epo tuli pa mubansa waleka nato twafwantwa ilyo line bashilafikapo |
batila conde afuta abamwenda umuntu onse ali no kuposa amenso pa maliba yakwe pa kumona ayafutwike na yashifutwike |
ali no kucincila ukumona ifili mu maliba ayafutwike |
cilya akupukula limo amona nalifwanta asosa ati emo ali ni mutengu cipalabuswa yangu ne mwine fibilimo malabi |
abengi balepaya utuni utwingi lelo bamo babwelamo fye na kesholo nakalya |
kabili bali no kusha bateya nakabili basha babikamo ubukungilo na bumbi pakuti bese balengule inshita ya cungulo |
pantu ukulengula bacita imiku ibili ulucelo ne cungulo |
pa kubwelela ku mushi kuti bele balesesa no tuni bepeye limolimo kuti bapelako abanabo abashipeye limbi nabo kuti baisashuka pantu ubutete bulaluka |
ilyo bafisha ku mushi abapalama ku ishiko nabo te pa kucincila bwangubwangu bapoka balawamya no munani bwinobwino |
pakuti ilyo baleisakula umusumba wa bwali usange umunani naupya kale |
limbi kuti balekanika mpaka twafula baisanailapo akabwali ka male bakatwala na pa nsaka pakuti bashikulubantu bayesalilapo amano |
we mwana nobe ulapalwa amate ku filolo fya pa nsaka ni teka fitalale |
umuntu onse pa kuteya amaliba afwile ukucenjela pantu kuti ilyo akoni takalafwantwamo eo lyasonda |
eico babikapo no tumashiwi twakusoka abateya amaliba utwakuti muteya ciliba cenjela nga cakufwanta wilila |
akalwimbo aka |
pakuti bamayo bese |
cafukula mala caposa |
caposa na ku mutengo |
abaice balitemwa ukuya na bafyashi babo mu milimo no kubafwako mu milimo yonse iya mu mpanga ne ya mu mushi |
abafyashi nabo balafwaisha ukusenda abana babo mu milimo yonse e pakuti balebafunda ifyakubomba no kubakosha |
pantu nga abafyashi bakota nelyo ukufwa kuti bashala baleibombela no kuilisha ukwabula ubulanda balecita fye ngefyo balemona ku bafyashi babo |
abana banakashi basambilila ifingi kuli banyinabo abaume nabo kuli bashibo |
kwaliba ne milimo imbi iyo abana basambilila kuli bashibo na banyinabo |
pantu abafyashi bonse babili e bali no kumona ifyo umwana onse akaba mu kukula kwakwe |
nga akapala kuli wishi atemwa kuli nyina mu mibombele mu misosele na mu mikalile |
ni cimumbwa pala noko pala wiso ukuwama |
inshita yonse abafyashi bali no kuya mu mpanga balakunguba abana bonse bashako bamo abakucita utulimo twa mu mushi |
abalumendo baya na bashibo ku kutema atemwa ku kupindila nabo kuti balebomba bucebuce ukulingana na maka yabo |
nga banaka kuti balatuusha balacita tumbi utwa pa bwikele |
limolimo balepalamika amenshi ku bafyashi babo |
limo babeba ukufunda ulushishi atemwa ukuteeta utumuti utwakuyabomfya ku mushi nga bainuka |
nga ni pa kutema kuti abaice baya balekola impembya nga ni pa kupindila kuti baya balepanda ifishololo ifyakuyatobelako ubwali ku mushi |
abalumendo ifyakucita fyalifula bana ba mfubu bangala matenga yonse |
limbi kuti bafuma apo abakalamba balebomba baya balalisha impulu mu mutengo inuni nga yaisa baikonka baisa nabapanda no buci |
muli ifi fyonse abafyashi babo balatemwa nganshi pantu balamona utwingi uto bashingamona nga bali beka |
abakashana nabo bakonka banyinabo ku milimo yabo iya kukula ifibuula ku kutole milando ku kusepa nelyo ku kufuka imbalala |
nabo uko kwine balabombako tumo ukulingana na maka yabo |
nga ni ku mbalala kwena kuti bali abacincila baleisusha no tuseke twabo basendele elyo balefukumwina mu miseke ikalamba |
ala no mukalamba apuba teti afikeko |
kumfwa nga banaka ku milimo ilecita abakalamba kuti baleka baya mu kutuusha mu fintelelwe |
nomba nga cakuti no twana tunono epo tuli baya mu kutulela batutalusha pali banyinabo pakuti tatulelila nga twamona abafyashi babo mupepi |
pa lwakulela abana tapalingile kuleka fye kano tusosepo utumashiwi tumotumo pantu pali uyu mulimo abaice balaipakisha sana pantu kulaba amalila ayengi |
ifilyo ifingi ifyo basenda ifyakutalalikila abana |
ifili nge mbalala ifyumbu intoyo kalundwe inyanje ne fipushi nabo bali no kufilyako ilyo balepeela abana balelela pantu e baleshi |
abaleshi batemwa ukwikala mu fintelelwe bayanshika ne mpapa atemwa bafimbana balebuta ne filyo ifyo babapele ifyakutalalikila abana nga balila |
nomba umwana umo nga ni cililalila atendeka ukulila kuti uulemulela amupaapa alamusunsuntila pakuti atalale asendame |
Subsets and Splits
No community queries yet
The top public SQL queries from the community will appear here once available.